Final Fantasy XIII

merupakan sebuah judul permainan video berperanan konsol ciptaan dan terbitan Square Enix untuk pelantar permainan video PlayStation 3 dan Xbox 360. Dikeluarkan pada tahun 2009 di Jepun dan seterusnya pada tahun 2010 di Amerika Utara dan kawasan PAL, judul ini merupakan yang ke-13 dalam siri *[[Final Fantasy]]*. *Final Fantasy XIII* memperkenal beberapa buah inovasi; sebuah mekanik kombat bersifat pantas, sebuah sistem baru yang menentukan kemahiran yang dibangunkan untuk setiap watak yang digelar *Crystarium*, beserta sebuah sistem *Paradigm* atau Paradigma untuk mengawal kemahiran-kemahiran yang boleh digunakan watak-wataknya. *Final Fantasy XIII* juga turut mempunyai elemen-elemen daripada judul-judul awal dalam sirinya, seperti makhluk seruan, chocobo, dan kapal udara atau *airship*.

Judulnya mengambil tempat di sebuah dunia cereka bergelar Cocoon, di mana kerajaannya, iaitu Sanctum, sedang mengarahkan pembuangan sebahagian daripada penduduknya yang kononnya telah bersentuhan dengan Pulse, iaitu sebuah dunia yang berada di bawah, digeruni ramai. Lightning, seorang bekas tentera, memulakan tentangannya terhadap kerajaan tersebut demi menyelamatkan adiknya yang telah dipilih menjadi l'Cie Pulse—hamba-hamba paksaan kepada makhluk berupa Tuhan yang dikenali sebagai fal'Cie, yang memastikan kesejahteraan di dunia Cocoon dan Pulse—justeru menjadi musuh kepada Cocoon. Lightning kemudiannya disertai oleh beberapa watak lain, dan mereka bersama-sama dipilih menjadi l'Cie setelah pertempuran mereka dengan Pulse fal'Cie. Mereka berganding bahu menentang Sanctum sambil mengenalpasti tugasan-tugasan mereka sebagai l'Cie, akhirnya mengelakkan takdir mereka berubah menjadi raksasa ataupun kristal pada penghujung misi mereka.     

Pembangunannya bermula pada tahun 2005 dan pertama kali diumumkan di Electronic Entertainment Expo (E3) 2006, di mana *Final Fantasy XIII* merupakan judul utama kepada koleksi permainan video *Final Fantasy* di bawah kompilasi bergelar *[[Fabula Nova Crystallis Final Fantasy|Fabula Nova Crystallis]]*, turut merupakan judul pertama yang menggunakan enjin Square Enix iaitu Crystal Tools. *Final Fantasy XIII* telah menerima majoriti ulasan positif daripada industri permainan video, di mana grafik, persembahan, dan sistem pertarungannya dipuji. Ulasan-ulasan yang diterima mempunyai pandangan bercampur tentang keseluruhan penceritaan, plot dan kelinearan judulnya berbanding Final Fantasy utama yang lain. Dengan jumlah jualan sebanyak 1.7&nbsp;juta di Jepun pada tahun 2009, *Final Fantasy XIII* merupakan judul yang paling pantas dijual dalam sejarah sirinya. Setakat Mei 2010, sejumlah 5.75&nbsp;juta salinan dijual di seluruh dunia. Pada 18 Januari, 2011, Square Enix telah mengumumkan sebuah judul sambungan bergelar *[[Final Fantasy XIII-2]]*, dijadualkan untuk keluaran pada hujung tahun 2011.

## Gaya permainan
Para pemain secara langsung mengawal watak-watak melalui pandangan orang ketiga untuk berinteraksi dengan manusia, objek dan musuh dalam keseluruhan permainannya. Pada pemain juga boleh menggerakkan kamera disekitar watak-watak yang sedang beraksi, membenarkan pandangan seluas 360° disekitar watak kawalan. Dunia *Final Fantasy XIII* dicipta bersesuaian kepada skala watak-watak yang mendiaminya; berbeza daripada judul-judul *Final Fantasy* sebelumnya di mana watak-wataknya diwakili seorang karikatur, setiap kawasan diwakili watak-wataknya mengikut kadar sebenar. Pemain bergerak di dunianya sama ada berjalan atau menggunakan Chocobo. Para pemain boleh menyimpan data permainan mereka ke cakera keras menggunakan stesen simpanan, di mana para pemain juga turut dibenarkan membeli barang-barang daripada rangkaian kedai yang disediakan ataupun menaiktaraf senjata mereka. Sebuah datalog yang boleh diakses daripada menu utama membekalkan maklumat tentang raksasa yang ditentang dan dunia *Final Fantasy XIII*.   

### Pertarungan

Seperti dalam *[[Final Fantasy XII]]*, musuh-musuh diintegrasi dalam sebuah dunia terbuka dan boleh dielak oleh para pemain. Apabila watak para pemain bersentuhan dengan musuh, skrin sebuah peta biasa akan berubah menjadi sebuah skrin pertarungan seperti yang dilihat dalam judul-judul *Final Fantasy* yang terdahulu. Tiga watak kawalan merupakan had maksimum yang boleh digunakan dalam pertarungan, dimana sistem pertarungannya menggunakan sebuah versi variasi sistem ATB ciptaan Hiroyuki Ito yang pertama kalinya dicipta untuk kegunaan judul *[[Final Fantasy IV]]*. Di bawah sistem ini, para pemain memilih sebuah arahan daripada menu pilihan, misalnya seperti *Attack*, *Magic* dan *Item*; walaubagaimanapun, berbeza daripada judul-judul dalam siri sebelumnya, para pemain hanya mengawal watak kawalan utama sahaja manakala dua watak lain dikawal oleh kecerdasan buatan (AI). Setiap tindakan memerlukan bilangan slot bar ATB tertentu, yang sentiasa akan dipenuhkan secara automatik, bergantung kepada jumlah slot ATB yang maksimum. Bar ATB tersebut pula akan meningkat dari segi bilangan slot yang sedia ada apabila para pemain melangkah lebih jauh lagi dalam dunia *Final Fantasy XIII*, bermula daripada dua slot hingga enam slot. Para pemain juga boleh memilih kurang daripada arahan maksimum yang boleh diberikan, termasuklah keupayaan untuk menghentikan bar ATB daripada dipenuhkan sambil melakukan aksi-aksi yang dinginkan supaya tidak bergantung kepada had maksimum bar ATB tersebut. Para pemain juga mampu menggunakan arahan *auto battle* di mana tindakan tersebut akan memberi aksi-aksi atau tindakan secara automatik. Aksi-aksi ini tidak boleh dilakukan diluar pertarungan, dan HP watak-watak akan pulih sepenuhnya setelah setiap pertarungan berakhir.

Apabila musuh-musuh diserang oleh serangan fizikal atau sihir, kaunter rangkaian mereka akan meningkat. Serangan oleh peranan-peranan berbeza memiliki kesan-kesan yang berbeza, di mana sesetengah mampu meningkatkan rangkaian dengan jumlah yang besar manakala sesetengah mampu memberi masa yang lebih lama untuk para pemain meningkatkan rangkaiannya sebelum kaunternya direset kembali. Jumlah kerosakan yang boleh dilakukan oleh sebuah serangan digandakan oleh peratus rangkaian sebelum ianya disuaikan kepada musuh. Apabila kaunter rangkaian tersebut mencapai sebuah jumlah yang tertentu (yang bergantung kepada musuh), musuh tersebut akan berada dalam keadaan *Stagger State*. Dalam keadaan ini, pertahanan musuh berkurang dan mereka boleh dilancarkan ke udara. Sebuah lagi ciri dalam sistem Paradigma, yang membenarkan para pemain untuk mengatur cara enam buah peranan berbeza untuk setiap seorang watak demi menggunakan formasi tertentu dalam pertarungan, selaras dengan situasi-situasi tertentu. Peranan-peranan ini termasuklah Commando, sebuah peranan berupa *Warrior*; Ravager, sebuah peranan berupa ahli sihir gelap yang boleh menggunakan sihir serangan; Medic, sebuah peranan berupa dukun atau *White Mage* yang mempu menggunakan sihir penyembuhan; Saboteur, yang boleh melemahkan musuh; Synergist, yang boleh mengukuhkan keadaan ahli parti yang lain; dan Sentinel, yang memiliki kebolehan bersifat pertahan. Setiap watak pada tahap awalnya hanya mampu mempelajari tiga peranan sahaja, namun pada satu tahap permainannya para pemain dapat meningkatkan kesemua peranan untuk setiap watak. Para pemain boleh memilih untuk meletakkan peranan tertentu kepada watak-watak tertentu termasuklah watak AI untuk digunakan diluar dan didalam pertarungan, yang merupakan satu-satunya cara pemain mampu mengawal watak AI sewaktu pertarungan. Para pemain hanya boleh memilih set paradigma tertentu sahaja, yang harus diatur cara oleh pemain sebelum memasuki sesebuah pertarungan. 

Setiap watak mampu menyeru Eidolon tertentu sewaktu pertarungan. Makhluk-makhluk seruan ini termasuklah makhluk seruan yang pernag muncul dalam judul-judul *Final Fantasy* terdahulu Odin, Shiva, Alexander dan Bahamut, manakala dua makhluk baru juga mampu diseru bergelar Hecatoncheir dan Brynhildr. Apabila diseru, Eidolon tersebut akan kekal di dalam pertarungan manakala watak-watak yang mengiringi penyeru akan dikeluarkan daripada parti. Setelah diseru, Eidolon tersebut mampu berubah bentuk di dalam sebuah mod yang digelar *Gestalt Mode*, di mana penyeru akan menunggangnya dan Eidolon tersebut mampu melakukan serangan-serangan berbeza. Eidolon yang diseru ini memainkan perana besar dalam babak penceritaan *Final Fantasy XIII*, serupa dengan *[[Final Fantasy VI]]*, *[[Final Fantasy VIII]]*, *[[Final Fantasy IX]]* dan *[[Final Fantasy X]]*.

### Crystarium
Crystarium merupakan sebuah sistem tingkatan yang terdiri daripada enam buah kristal dan menyerupai Sphere Grid daripada *[[Final Fantasy X]]*. Setiap kristal dalam Crystarium mewakili satu daripada enam Paradigma, dan terbahagi kepada sepuluh buah tingkat. Setiap tingkat mengandungi beberapa buah nodus ataupun *nodes* yang membekalkan bonus kepada nyawa, kekuatan ataupun sihir, kadang-kala memberi kemahiran baru dan slot aksesori tambahan. Nodus tersebut bersambung di dalam sebuah rangkaian oleh sebuah laluan semi-linear. Para pemain boleh bergerak mengikut laluan-laluan ini dengan mengumpul Mata Crystarium, yang diberikan setelah menewaskan musuh-musuh. Crystarium yang lengkap tidak boleh diakses oleh para pemain pada permulaan permainannya; pada titik-titik tertentu dalam plot *Final Fantasy XIII* para pemain boleh menggunakan kristal atau tingkat baru.

## Plot
### Latar belakang
Latar tempat dunia *Final Fantasy XIII* ialah Gran Pulse. Cocoon merupakan tumpuan kepada penceritaannya, iaitu sebuah sfera gergasi yang terapung di atas dunia Pulse dan dikuasai oleh Sanctum, sebuah kerajaan bersifat teokrasi. Kedua-dua buah dunia dikawal oleh fal'Cie (); makhluk mekanikal dengan kuasa ketuhanan, setiap satunya dikelilingi kristal dan dicipta oleh kewujudan bergelar *the Maker*. Makhluk fal'Cie yang mengawal Cocoon bertanggungjawab membekalkan cahaya dan air  kepada manusia yang mendiaminya. Setiap fal'Cie menguruskan tugas-tugas tertentu. Makhluk fal'Cie memiliki kebolehan untuk menandakan manusia, yang turut dicipta oleh *Maker* supaya menjadi hamba mereka. Hamba-hamba ini, yang bergelar l'Cie, ditanda dengan sebuah simbol yang mewakili sama ada Pulse atau Cocoon, dan kemudiannya diberikan sebuah Fokus, yakni sebuah tugasan atau misi untuk dilengkapkan. Jikalau golongan l'Cie ini berjaya melengkapkan misi mereka dalam masa terhad yang diberikan, mereka berubah menjadi kristal dan menurut lagendanya turut mendapat kehidupan yang abadi; namun jika gagal mereka akan berubah menjadi makhluk tanpa akal bergelar Cie'th. Golongan l'Cie tidak diberitahu tentang fokus yang harus mereka lengkapkan, akan tetapi dianugerah sebuah visi tentang misi mereka yang harus mereka tafsir.     

Beberapa ribu tahun sebelum bermulanya peristiwa *Final Fantasy XIII*, peperangan yang dikenali sebagai *War of Transgression* telah berlaku diantara Pulse dan Cocoon. Peperangan tersebut melibatkan l'Cie daripada Pulse yang menyerang Cocoon dan telah mendedahkan sebuah lubang besar di Cocoon. Akhirnya, golongan l'Cie telah melengkapkan fokus mereka dan berubah menjadi kristal. Lubang tersebut telah dibaiki dengan bahan yang diambil daripada Pulse, dan sejak kejadian tersebut penduduk Cocoon telah hidup dalam ketakutan akan suatu lagi serangan; ketakutan ini dieksploitasikan oleh Sanctum untuk mengekalkan kuasanya. Sanctum mengawal dua jenis ketenteraan, Guardian Corps dan PSICOM, yang merupakan pasukan khas berkuasa ke atas apa sahaja yang berkaitan dengan Pulse. Golongan fal'Cie telah memberikan manusia teknologi yang canggih, termasuklah kapal udara dan makhluk mekanikal, meskipun sihir juga turut dianugerahkan. Sihir ini seringkali diberikan hanya kepada golongan l'Cie sahaja, disamping beberapa raksasa di Cocoon dan Pulse, meskipun kimia bersuling juga mampu digunakan oleh manusia biasa.  

### Watak-watak

Enam watak-watak utama yang boleh dikawal para pemain dalam *Final Fantasy XIII* ialah Lightning, protagonis utama judul ini, seorang bekas askar, juga kakak kepada Serah; Snow Villiers, tunang kepada Serah dan ketua NORA, sebuah kumpulan separa tentera; Oerba Dia Vanille, pencerita judul ini dan seorang buangan yang didedahkan kemudiannya sebagai seorang l'Cie daripada Pulse; Sazh Katzroy, seorang juruterbang awam dan bapa kepada seorang kanak-kanak lelaki, Dajh; Hope Estheim, seorang kanak-kanak lelaki yang mempunyai masalah bersama-sama keluarganya; dan Oerba Yun Fang, seorang l'Cie daripada Pulse yang bekerja dengan cawangan Sanctum Cavalry. Watak-watak lain termasuklah Galenth Dysley, ketua kepada Sanctum; Cid Raines, seorang Jeneral Brigadier kepada Sanctum Cavalry yang tidak mempercayai kerajaan; dan Serah Farron, adik perempuan Lightning dan tunang kepada Snow.

### Cerita

*Final Fantasy XIII* bermula di Cocoon apabila sekumpulan manusia sedang diusir keluar Cocoon, ataupun digelar *Purged*, setelah berhubung dengan apa sahaja yang berasal daripada Pulse. Dalam perjalanan permainannya, para pemain ditunjukkan imej-imej imbasan kembali kejadian daripada 13 hari yang lalu, bermula apabila suatu makhluk fal'Cie daripada Pulse ditemui di Cocoon. Lightning dan Sazh mensabotaj sebuah kereta api yang sedang bergerak ke Pulse untuk menyelamatkan Serah, seorang l'Cie, daripada Anima fal'Cie. Dalam pertarungan yang berikutnya, Snow mengetuai kumpulan penentang, NORA, untuk menyelamatkan mereka yang diusir apabila sesetengah daripada mereka, termasuklah ibu Hope, iaitu Nora, terbunuh. Apabila Snow menuju ke Anima untuk turut menyelamatkan Serah, Hope dan Vanille, iaitu mereka yang berada dikalangan yang diusir, menyertainya. Kedua-dua kumpulan tersebut bertemu di lokasi fal'Cie Anima, akhirnya bertemu dengan Serah sebaik sahaja diri gadis itu berubah menjadi kristal. Anima kemudiannya memilih mereka sebagai l'Cie dan mereka dibuang keluar ke sebuah bahagian Cocoon yang berbeza. Dalam proses transformasi ini, golongan l'Cie yang baru sahaja ditanda ini memiliki sebuah visi yang serupa; suatu makhluk bergelar Ragnarok. Kumpulan ini berbalah mengenai fokus yang baru mereka lihat sementara menemui Serah dalam bentuk kristalnya; Snow kekal bersama tunangnya tersebut manakala yang lain berpecah.    

Snow bertemu dengan Cid dan Fang setelah ditangkap dan ditahan di atas kapal udara bergelar Lindblum. Sementara itu, yang lain telahpun melarikan diri daripada PSICOM, namun terpisah setelah diserang di udara; Hope dan Lightning bergerak menghala ke Palumpolum manakala Sazh dan Vanille ke Nautilus. Dalam senario Lightning, dia secara tidak sengajanya tekah membantu Hope dalam misinya untuk membunuh Snow sebagai dendam ke atas kematian ibunya. Dalam senario Vanille, Sazh berbincang tentang anak lelakinya, Dajh, yang telah berubah menjadi l'Cie dan telah diambil oleh PSICOM untuk membantu menjejak fokusnya. Di Palumpolum, Lightning telah cuba untuk memujuk Hope supaya tidak mengikut kata hatinya untuk membalas dendam dan akhirnya bertemu dengan Snow dan Fang. Fang mendedahkan bahawa dirinya dan Vanille merupakan l'Cie daripada Pulse yang telah berubah menjadi kristal; mereka telah berubah semula menjadi manusia 13 hari sebelum bermulanya kejadian dalam garis penceritaan *Final Fantasy XIII*, mengakibatkan kejadian pengusiran tersebut serta Serah yang menjadi l'Cie. Hope telah cuba untuk membunuh Snow, namun setelah Snow menyelamatkannya daripada sebuah serangan udara dia berputus untuk melupakan niatnya itu. Parti ini kemudiannya melarikan diri ke bandar dengan bantuan Cid. Di Nautilus, Vanille turut mendedahkan kepada Sazh tentang dirinya, yakni seorang l'Cie daripada Pulse, disamping dirinya sebagai penyebab kepada nasib yang menimpa Dajh yang telah dipilih sebagai seorang l'Cie. PSICOM kemudiannya menangkap Sazh dan Vanille dan mengurung mereka di dalam kapal udara Palamecia.

Ahli parti lain telah melakukan sebuah misi menyelamat dan akhirnya bertemu dengan Vanille dan Sazh sebelum bersemuka dengan galenth Dysley, iaitu Primarch kerajaan Sanctum. Dia mendedahkan dirinya sebagai ketua kepada fal'Cie di Cocoon iaitu Barthandelus. Dia memberitahu mereka bahawa fokus mereka bersama adalah untuk berubah menjadi raksasa bergelar Ragnarok dan menghancurkan fal'Cie bernama Orphan, yang mengekalkan Cocoon di atas Pulse, yang akan berakhir dengan kematian Cocoon. Parti tersebut kemudiannya melarikan diri dan mendengar berita daripada Cid bahawa kehancuran Cocoon akan menyeru *the Maker*, pencipta dunia-dunia mereka. Golongan fal'Cie tidak boleh memudaratkan kesejahteraan Orphan seadanya. Vanille dan Fang mendedahkan kepada parti bahawa merekalah yang bertanggungjawab terhadap *War of Transgression* yang pernah berlaku berabad yang lalu, dan fokus mereka juga adalah untuk berubah menjadi Ragnarok dan menghancurkan Orphan juga. Parti tersebut kemudiannya bergerak ke Pulse dan menuju ke Oerba, tempat lahir Vanille dan Fang, mengandung harapan untuk menemui petunjuk untuk membuang tanda l'Cie yang berada di tubuh mereka. Setelah gagal menemui sebarang mata petunjuk, parti tersebut bersemuka dengan Dysley buat kali kedua. Dysley memberitahu mereka bahawa dia sedang dalam proses untuk memaksa Cid, yang kini ketua kepada Sanctum, untuk mencipta kekacauan besar di Cocoon yang akhirnya akan memaksa Calvary untuk menentang Cid dan Orphan di dalam suatu tindakan merampas kuasa.

Parti tersebut kemudiannya menyeludup masuk ke Cocoon dengan misi untuk menghalang kehancurannya dan bersemuka dengan Orphan, namun mendapati bahawa Calvary tersebut telah berubah menjadi Cie'th. Mereka kemudiannya menentang Dysley, meskipun berjaya, Orphan bangkit dihadapan mereka dan bergabung tenaga bersama-sama Dysley, akhirnya memaksa Fang untuk melengkapkan fokusnya sebagai Ragnarok manakala yang lain berubah menjadi Cie'th. Walaubagaimanapun, kumpulan mereka berjaya berubah kembali menjadi manusia dan berjaya menumpaskan Orphan. Setelah Orphan ditewaskan, parti tersebut melarikan diri daripada Cocoon, yang kini sedang jatuh menimpa dunia Pulse. Vanille dan Fang kekal di Cocoon dan berubah menjadi Ragnarok bersama-sama, menghalang pelanggaran diantara Cocoon dan Pulse dengan mengubah diri mereka sebagai tiang kristal di antara kedua-dua dunia tersebut. Ahli-ahli parti yang lain kemudiannya bangkit di Pulse sambil berkongsi kegembiraan setelah menemui tanda l'Cie yang pernah melekat di tubuh mereka akhirnya lenyap. *Final Fantasy XIII* berakhir dengan Lightning dan Snow bersatu kembali bersama-sama Serah manakala Sazh bertemu semula dengan anaknya, Dajh; kesejahteraan hidup penduduk Cocoon yang akan bermula kini disaksikan oleh Fang dan Vanille.

## Pembangunan

Pembangunan *Final Fantasy XIII* bermula pada tahun 2005. Ketika itu, judulnya direka untuk konsol PlayStation 2. Setelah mendapat penerimaan positif akan demo teknikal *[[Final Fantasy VII]]*, Square Enix telah membuat keputusan untuk menggerakkan pembangunan masa hadapan untuk PlayStation 3, dan mereka judul *Final Fantasy XIII* itu untuk enjin Crystal Tools, sebuah enjin permainan generasi ketujuh ciptaan Square Enix untuk digunakan oleh judul-judul permainan video rekaan mereka yang akan datang. Square Enix percaya bahawa dengan mencipta sebuah enjin permainan yang baru, meskipun akan melambatkan pembangunan pada tahap awal, akan mempercepat pembangunan dalam jangka masa yang panjang. Kelewatan pembangunan judul ini adalah lebih lama daripada yang dijangkakan, disebabkan keperluan untuk menampung pelbagai judul permainan video lain selain daripada *XIII*. *Final Fantasy XIII* pada mulanya ditunjukkan di konvensyen E3 2006. Pratonton berbentuk treler yang ditonjolkan merupakan konsep artistik, kerana ketika itu tiada bahagian yang mewakili segmen permainan dalam judul tersebut. Diumumkan disamping judul ini adalah judul-judul seperti *[[Final Fantasy Versus XIII]]* dan permainan video untuk PlayStation Portable berjudul *[[Final Fantasy Type-0]]*, asalnya berjudul *Final Fantasy Agito XIII*. Ketiga-tiga judul ini membentuk kompilasi *[[Fabula Nova Crystallis Final Fantasy]]*. Square Enix telah menjelaskan bahawa meskipun ketiga-tiga buah judul adalah berkaitan antara satu sama lain dari segi temanya, tiada sebarang hubungan akan wujud dari segi penceritaannya. Kadang-kala, para pembangun dari judul *Versus XIII* akan membantu dalam pembangunan judul *Final Fantasy XIII*.         

Para pembangun judul *Final Fantasy XIII* telah dipecahkan kepada beberapa bahagian, di mana setiap pembangun atau kumpulan bertumpu kepada satu-satu tugasan, misalnya seperti kawasan-kawasan tertentu dalam permainannya ataupun pemodelan watak-watak. Sesetengah daripada pembangun *XIII* telah bekerja untuk judul-judul terdahulu dalam siri yang sama. Pengarahnya, Motomu Toriyama, pernah bekerja untuk judul *[[Final Fantasy X]]* dan *[[Final Fantasy X-2|X-2]]*; pengeluar Yoshinori Kitase pernah menyumbang masanya untuk *V* hingga *VIII* serta sebagai pengeluar kepada *X* dan *X-2*; pereka watak utama merupakan Tetsuya Nomura dan telah mereka watak-watak untuk *VII*, *VIII*, *X* dan *X-2*, manakala pengarah sistem pertarungan iaitu Toshiro Tsuchida telah menggantikan peranan tersebut bermula dengan *X*. Objektif dalaman para pembangun judul ini, disebabkan *XIII* merupakan judul *Final Fantasy* pertama untuk PlayStation 3, adalah untuk judulnya memiliki impak "gaya permainan dan kemahiran" yang sama kepada judul-judul yang memilikinya untuk setiap generasi konsol mereka, iaitu *Final Fantasy VII* dan *X*. Mereka juga menumpukan kepada penjualan berjumlah lima&nbsp;juta salinan. Toriyama telah cuba untuk menjadikan judul *XIII* supaya ianya "akan menjadi pengalaman RPG pemain tunggal yang terulung." Konsep Tsuchida untuk sistem pertarungannya adalah untuk mengekalkan keaslian strategik pertarungan-pertarungannya yang berdasarkan turutan. Sistem ini wujud daripada keinginan untuk mencipta pertarungan yang wujud dalam filem *[[Final Fantasy VII Advent Children]]*.  

Semasa pembangunan sedang dijalankan, Toriyama inginkan Lightning untuk menjadi sejenis watak wanita yang baru, dengan tubuh badan seorang atlet dan kurang ciri-ciri keperempuanan berbanding watak-watak wanita dalam judul-judul terdahulunya. Garis panduannya kepada Nomura adalah dengan menciptanya "penuh kekuatan dan kecantikan", "seseorang dengan versi wanita" kepada watak *Final Fantasy VII* iaitu Cloud Strife. Watak Fang pula asalnya direka sebagai watak lelaki dalam ceritanya, namun jantinanya diubah untuk mengikut perubahan kepada watak-watak pada rekaan yang dilakukan pada hujung pembangunan. Watak antagonis judul ini direka Kitase untuk memiliki "motivasi dan kepercayaan mereka tersendiri di atas tindakan yang mereka lakukan" disamping memiliki cara pemikiran mereka sendiri.    

Pengarah seni iaitu Isamu Kamikokuryou mendedahkan bahawa banyak kawasan yang telah siap direka dalam versi awal sewaktu pembangunan, seperti rumah Lightning, terpaksa dikeluarkan dalam versi akhir kerana risau akan bercanggah dengan kepanjangan serta isipadu permainannya. Kamikokuryou juga menyatakan bahawa isipadu kandungan yang dikeluarkan adalah cukup besar untuk mencipta sebuah lagi permainan video yang lain. Toriyama menyatakan bahawa kandungan yang dibuang itu dilakukan dalam "beberapa bahagian ketika [permainannya] dibangunkan" serta sesetengah daripada kandungannya dikeluarkan hanya sebelum judul ini disiapkan. Selain itu, kebanyakan masa judul ini di bawah proses pembangunan, setiap aset dan model dalam permainannya dicipta untuk dilihat dari setiap sudut pandangan, tidak mengambil kira bagaimana ianya digunakan dalam permainan meskipun dari segi pandangan ataupun tempoh.
 
Sebuah demo *Final Fantasy XIII* disertakan dalam versi Jepun *[[Final Fantasy VII Advent Children|Final Fantasy VII Advent Children Complete]]*, yang dikeluarkan pada 16 April, 2009. Toriyama menyatakan bahawa keluaran demo tersebut telah membantu kumpulan pembangun mereka untuk mengenalpasti sebuah visi yang mereka kongsi tentang pandangan akhir permainannya, meskipun tidak dijadualkan sebagai salah satu tahap pembangunan; ini merupakan masalah yang membelenggu mereka sejak pembangunan awal. Demo tersebut turut membantu kumpulan mereka mementingkan kerja-kerja yang masih belum disiapkan, selain membantu mempercepat pembangunan akhir projek tersebut. Judulnya juga turut disasarkan untuk kedua-dua pemain permainan video di Barat dan juga Jepun, dan kumpulan tumpuan daripada kedua-dua kawasan ini telah digunakan. Penempatan bahasa judul ini bermula ketika pembangunan *XIII* masih dijalankan, demi mengurangkan masa di antara versi Jepun dan keluaran antarabangsanya. *Final Fantasy XIII* pada asalnya dijadualkan hanya untuk PlayStation 3 sahaja, namun versi Xbox 360 diumumkan pada hujung kitaran pembangunan. Versi Xbox ini, disebabkan batasan teknikal, menggunakan resolusi yang lebih rendah berbanding versi PlayStation.

## Muzik

Masashi Hamauzu merupakan penggubah runut bunyi *Final Fantasy XIII*. Karya-karya lalunya dalam siri ini merupakan sebagai pembantu penggubah lagu kepada *[[Final Fantasy X]]* dan juga sebagai penggubah lagu utama judul *[[Dirge of Cerberus: Final Fantasy VII]]*. Judul ini merupakan yang pertama dalam siri utama *Final Fantasy* yang tidak melibatkan sebarang gubahan oleh penggubah lagu asal siri ini iaitu Nobuo Uematsu kecuali kedua-dua Tema Chocobo; meskipun Nobuo pada asalnya diumumkan sebagai penggubah kepada tema utama judul ini, namun tugasnya diambil alih Hamauzu setelah Nobuo bersetuju untuk menggubah lagu untuk runut bunyi *[[Final Fantasy XIV]]*. Skornya melibatkan beberapa buah susunan, muzik orkestra oleh Yoshihisa Hirano, Toshiyuki Oomori dan Kunihito Shiina, oleh Warsaw Philharmonic Orchestra.. Judul lagu "My Hands", nyanyian penyanyi British Leona Lewis daripada album keduanya *[[Echo (album)|Echo]]*, telah dipilih untuk menggantikan lagu tema asal *Final Fantasy XIII*, "Kimi ga Iru Kara" oleh Sayuri Sugawara untuk keluaran antarabangsanya. Presiden Square Enix, Yoichi Wada telah menyatakan bahawa keadaan akan menjadi lebih mudah sekiranya cawangan Amerika menggubah sebuah lagu tema tersendiri, namun kekurangan kakitangan berakhir dengan pelesenan sebuah lagu yang telahpun wujud.   

Muzik daripada judul ini telah dikeluarkan dalam beberapa buah album. Square Enix telah mengeluarkan album runut bunyi utamanya, *Final Fantasy XIII Original Soundtrack*, dalam bentuk empat Cakera Padat pada tahun 2010. Album tersebut bejaya menjual 16,000 buah salinan pada hari keluarannya. Square Enix telah mengeluarkan beberapa lagu pilihan daripada runut bunyi tersebut dalam bentuk dua album rekod piring hitam pada tahun 2010, *W/F: Music from Final Fantasy XIII* dan *W/F: Music from Final Fantasy XIII Gentle Reveries*. Sebuah album susunan lagu-lagu daripada runut bunyi ini, dengan tajuk *Final Fantasy XIII Original Soundtrack -PLUS-*, juga turut dikeluarkan oleh Square Enix pada tahun 2010, termasuklah sebuah album susunan piano. For Life Music menerbitkan sebuah lagu tema untuk versi Jepun judul ini, iaitu , pada tahun 2009.

## Keluaran
Judul ini dikeluarkan di Jepun pada 17 Disember, 2009, dan di Amerika Utara dan Eropah pada 9 Mac, 2010. Disamping keluarannya di Jepun, pengedar minuman keras Jepun Suntory mengeluarkan "Final Fantasy XIII Elixir" untuk mempromosikan keluaran judul tersebut. Pada hari yang sama, sebuah ruang peribadi *Final Fantasy XIII* di PlayStation Home disediakan secara percuma di Jepun sehingga 13 Januari, 2010, disamping sejenis kostum dan perabot ruang persendirian; mereka dikeluarkan untuk versi PlayStation Home Asia, Eropah dan Amerika Utara pada 11 Mac, 2010.    

*Final Fantasy XIII* dikeluarkan sebahagian daripada kedua-dua jenis konsol dalam kawasan-kawasan berbeza. Di Jepun, judulnya dikeluarkan bersama-sama sebuah edisi terhad PlayStation 3 putih dengan corak lakaran Lightning berwarna merah jambu di atas konsolnya, manakala untuk konsol Xbox 360 pula terdapat jalur perak di atas cakera keras dihias oleh logo *Final fantasy XIII* untuk keluaran barat. *Faceplate* Xbox dalam kuantiti yang terhad ciptaan Nomura turut terdapat pada penjual-penjual terpilih di sekitar kawasan Eropah, Amerika Utara dan Australia. Kawasan PAL turut menerima sebuah *collector's edition* judul ini untuk kedua-dua jenis konsol, disamping runut bunyi *best of Final Fantasy XIII Original Selection* dan *The World of Final Fantasy XIII*, iaitu sebuah buku tebal mempamerkan lakaran-lakaran watak, CG serta dunia persekitaran sepanjang penghasilan permainannya.    

Meskipun judul *XIII* dikeluarkan untuk PlayStation 3 dan Xbox 360 di barat, di kawasan Asia pula, judulnya kekal eksklusif untuk PlayStation 3. *Final Fantasy XIII* merupakan judul pertama di dalam sirinya untuk menerima sebuah keluaran rasmi dalam edisi Cina. Sebuah versi antarabangsa untuk Xbox 360 berjudul *Final Fantasy XIII Ultimate Hits International* dikeluarkan di Jepun pada 16 Disember, 2010. Judulnya mempunyai pilihan untuk mod "Easy", dan mengandungi alihan suara bahasa Inggeris. Versi tersebut juga disertakan sebuah buku kecil berjudul *Final Fantasy XIII Corridor of Memory* dengan kandungan yang dikeluarkan daripada versi asal, termasuklah sebuah bab akhir berjudul *Final Fantasy XIII Episode I*. 

Sejumlah satu&nbsp;juta unit salinan *Final Fantasy XIII* dijual pada hari pertama di Jepun, dan telah menjual lebih kurang 1.7&nbsp;juta salinan di Jepun pada penghujung tahun 2009. Square Enix menjangkakan jualan awal yang tinggi untuk judul ini dan mencetak hampir dua&nbsp;juta unit untuk hari pelancarannya. Judul *XIII* berjaya dijual lebih daripada satu juta unit di Amerika Utara pada bulan keluarannya. Pada bulan Mac 2010, Square Enix menyatakan bahawa *Final Fantasy XIII* merupakan judul yang terpantas dijual dalam sejarah francaisnya. Setakat April tahun yang sama, penjualan untuk Amerika bagi PlayStation 3 mencapai 800,000 dan Xbox 360 sebanyak 500,000. Setakat 18 Mei, 2010, sejumlah 5.75&nbsp;juta unit salinan *Final Fantasy XIII* telah berjaya dijual di serata dunia.

### Penerimaan

*Final Fantasy XIII* diberi kadaran 39 daripada 40 oleh majalah permainan video Jepun iaitu *[[Famitsu]]*. *[[Dengeki PlayStation|Dengeki]]* memuji sistem pertarungannya, menyatakan bahawa mekanik kombat *XIII* adalah yang paling menarik dalam sirinya, dan turut menambah bahawa judulnya sepatutnya diberi kadaran 120, di mana 100 tidak mencukupi. Judulnya diundi sebagai judul permainan video kedua terbaik tahun 2009 dalam bancian pembaca Dengeki Online, dan pada bulan Januari 2010, dipilih sebagai judul terbaik sepanjang masa oleh bancian pembaca *Famitsu*.

Pujian menyeluruh diberikan pada pencapaian dari aspek grafik dan persembahan judul *XIII*. Electronic Theatre menyatakan "terdapat hanya sedikit sahaja adegan di mana aspek visualnya yang mengagumkan gagal menyerlah", dan *[[Edge (majalah)|Edge]]* berpendapat bahawa Cocoon amnya memiliki sebuah "latar yang berinspirasi [...] dirahmati dengan keceriaan dan warna hidup yang seringkali membuat anda menganga", dan GameSpot menggelar rekaan seninya sebagai "menakjubkan". Pujian lain ditujukan kepada aspek babak animasi *pre-render*, termasuklah peralihan kualiti visualnya yang tiada sekatan di antara babak tersebut dan permainan *real-time*. Terdapat juga pengulas yang menghargai runut bunyinya, dengan penyataan di mana Masashi Hamauzu "menggubah melodi pertarungan yang menarik dan memberi semangat", menurut *[[Wired (majalah)|Wired]]*.

Sistem pertarungan dalam *Final Fantasy XIII* telah menerima pujian meluas. Kadar serta tahap kepantasa pertarungannya dihargai, di mana sesetengah ulasan mengatakan bahawa kombatnya "menyeronokkan"; *Edge* menjelaskan kepuasan mereka dengan mekanik ini dengan menyatakan "di antara yang terbaik dalam genrenya". 1UP.com menyatakan "Meskipun tidak dinafikan dua pertiga daripada parti pemain dikawal AI, kombat FFXIII mungkin sekali salah satu yang paling melibatkan input pemain dalam sejarah sirinya." Plotnya pula menerima beberapa ulasan bercampur pendapat, di mana *Wired* menyatakan ceritanya adalah kurang bersifat kemanusiaan dan esoterik berbanding judul-judulnya yang terdahulu", manakala 1UP.com merasakan plotnya "sangat tidak bertaraf dunia" akan tetapi mengetahui bahawa niatnya sebenar para penulis *XIII* adalah untuk mengelakkan *clichés* dan mengetahui selok-belok medium mereka. Para pengulas merasakan bahawa watak-watak dalam *Final Fantasy XIII* sesuai bekerja dalam sebuah kumpulan, di mana interaksi di antara mereka setelah berlalunya beberapa ketika dalam plotnya menggantikan kelemahan dalam plotnya.

Meskipun para pengkritik secara amnya memuji niat Square Enix untuk menggiatkan semula formula siri *Final Fantasy* yang kian pudar, ramai yang memberi respon negatif terhadap sifat linear permainannya, terutamanya dalam sepuluh bab pertama di Cocoon, yakni menjadi sebuah isu yang dirasai ramai disebabkan kehilangan sebahagian besar daripada pekan-pekan dan interaksi dengan watak bukan pemain. *[[GamePro]]* menjelaskan bahawa permainannya "suatu perjalanan menuju sebuah koridor panjang ke blip oren di peta mini anda yang berakhir dengan sebuah adegan ringkas, sebuah pertarungan dengan boss, ataupun kedua-duanya sekali", dan 1UP.com mengkritik aspek linear permainannya sebagai sebuah kelemahan besar dalam sirinya. Walaubagaimanapun, *Edge* dan serta beberapa pengkritik lain, yang telah memberi mata kurang disebabkan aspek-aspek tersebut, telah menyatakan secara positif, di mana setelah menjelajah menerusi bab-bab pembukaan yang panjang, judul *XIII* telah berjaya menyelamatkan dirinya sendiri, dan disamping naratif persifar tunggalnnya, juga memuji misi-misi pilihan yang sedia ada dan keseronokkan mengembara di dalam sebuah dunia penuh tarikan visual tanpa mengetahui apa yang mungkin muncul di sebalik sudut berikutnya.

Kontra kepada ini, ulasan-ulasan oleh GamesRadar dan *[[Computer and Video Games]]* sangat menghargai sifat linear tersebut; GamesRadar menyebut "struktur linear yang lurus tidak bercabang ini membuang sebarang potensi berasa jemu tanpa mengurangkan sebarang perkara", manakala *Computer and Video Games* merasakan sifatnya adalah suatu "tindakan yang bijaksana", dan berjaya memastikan pemain tidak "ditenggelami perkara-perkara cerewet dan meningkatkan tahap atau *level* secara paksaan dan berulangan". Ramai juga yang mendedahkan respon negatif terhadap sistem kawalan kemahiran watak-watak pada peringkat awal, daripada kombat permainan sehinggalah kebolehan untuk memilih ketua parti. Disebabkan aspek ini yang digabungkan dengan sifat linear, sesetengah berpendapat bahawa bab-bab ini adalah "membosankan" sehinggalah dunia Gran Pulse didedahkan.

Setelah dikeluarkan, pengarah Motomu Toriyama merasakan bahawa mata ulasan yang kurang daripada yang dijangkakan untuk sebuah judul *Final Fantasy* muncul daripada pengulas yang mendekati permainannya dari sudut pandangan Barat. Para pengulas ini sangat berpengalaman dengan judul-judul di mana para pemain diberi sebuah dunia terbuka untuk dikembara, katanya, memberi nota tambahan bahawa jangkaan mereka ini telah berlawanan dengan visi yang ingin diciptakan oleh kumpulannya. Dia juga mengatakan bahawa "ianya cukup sukar untuk mencipta sebuah cerita yang menambat hati apabila anda diberi kebebasan yang sedemikian". Presiden Square Enix, Yoichi Wada, apabila disoal oleh Gamasutra tentang pendapatnya terhadap reaksi peminat terhadap judul ini, mengatakan bahawa syarikat mereka telah cuba untuk memberi arahan akan arah tujuan yang harus diambil *Final Fantasy*. "Patutkah Final Fantasy menjadi sebuah judul permainan video berjenis baru atau patutkan Final Fantasy tidak menjadi sebuah permainan video berjenis baru? Para pelanggan memiliki pendapat-pendapat berbeza. Ianya cukup sukar untuk menentukan arah tuju yang patut diambil".

## Sambungan

Semasa berlangsungnya "Square Enix First Production Department Conference" pada 18 Januari, 2011, Square Enix telah mengumumkan bahawa mereka sedang mencipta sebuah judul sambungan kepada *Final Fantasy XIII*, berjudul *Final Fantasy XIII-2*. Judul ini dijangkakan keluar pada tahun 2011 di Jepun dan *next winter* di Amerika Utara, untuk kedua-dua konsol iaitu PlayStation 3 dan Xbox 360. Pengarah judul ini juga merupakan pengarah judul asalnya, Motomu Toriyama. Watak utamanya juga merupakan Lightning, dan judul sambungan ini akan mempunyai sebuah sistem pertarungan yang diubahsuai daripada judul asalnya. Toriyama menyatakan dalam buku sampingan berjudul *Ultimania Omega* sebelum pengumuman judul sambungan ini bahawa dia mengharapkan sebuah penghujung kisah di mana "Lightning bergembira".

## Rujukan

## Pautan luar

* 
* 
*